El Bonu, el feu y l’Alien
#000000
Güei sabemos que John Romita Sr., ún de los dibuxantes de cómics más importantes de la historia, finó’l pasáu doce de xunu d’un ataque al corazón, con noventa y trés años fechos.
#000002
Ñacíu en Brooklyn en 1930 y graduáu na Escuela d’Arte de Nueva York en 1947, escomenzó a trabayar pa Marvel (entós llamada Atlas Comics) en 1951, yá fora n’hestories d’aventures, vaqueros, béliques, crímenes o lo que tocara; tamién de superhéroes (dalguna hestoria del Capitán América), anque naquella nun taben mui de moda. Depués, na segunda metá de la década pasó a trabayar pa DC Comics, onde s’especializó nes historietes romántiques, mui probablemente polo bien que se-y daba dibuxar personaxes guapos. Por embargu, el reconocimientu verdaderu llegaría-y nos sesenta, de mano de Marvel y Stan Lee de nueves, pos al sustituyir nel dibuxu al co-creador de Spider-Man, Steve Ditko (o direutamente creador, según a quién se pregunte) traxo al personaxe una de les etapes más valoraes y que definió gran parte del superhéroe y los sos amigos y villanos, amás de crear otros nuevos como Mary Jane Watson, Kingpin, Rhino o Shocker. En 1973, Stan Lee ascendiólu a direutor artísticu, y ehí ayudó a diseñar personaxes como Wolverine, Punisher o Luke Cage mientres facía dalgún proyeutu más, como foi’l cruz de Marvel y DC Superman vs. The Amazing Spider-Man. Anque col tiempu tuvo menos actividá, siguió trabayando en delles hestories hasta los años noventa, y na primer década de los 2000 tamién fizo dalgún trabayu puntual.
#000003
El fíu, John Romita Jr., que ye’l qu’acaba de dar la noticia per redes sociales, ye tamién una estrella del cómic sobre manera conocíu, al igual que’l pá, pol so trabayu en Spider-Man.
#000004